Több évtizedes mélyponton a világ bortermelése | Agrárium, mezőgazdaság és élelmiszeripar
(agrarszektor.hu) 2017. október 24., kedd 15:31
bor | bortermelés | termelés | csökkenés | termelő
A globális bortermelés 1961 óta a legalacsonyabb szintre, 246,7 millió hektoliterre csökken az idén. Az Európai Bizottság becslése szerinti a 36 éves mélypont jelentő, 8 százalékos csökkenés annak tudható be, hogy a világ három legnagyobb termelő országában, Olaszországban, Franciaországban és Spanyolországban a legfontosabb termőterületeken rendkívül kedvezőtlen volt az idei év időjárása – írja felmérésében a nemzetközi szőlészeti és borszervezet (OIV).
Az OIV becslése szerint az olasz termelés 23 százalékkal, 39,3 millió hektoliterre, a francia 19 százalékkal, 36,7 millió hektoliterre, a spanyol termelés pedig 15 százalékkal, 33,5 millió hektoliterre esik vissza. Az Egyesült Államokban, amely a világ negyedik legnagyobb termelője és legnagyobb fogyasztója, várhatóan alig változik, és 23,3 millió hektoliter körül marad a termelés.
Ugyanakkor Ausztrália bortermelése várhatóan 6 százalékkal, 13,9 millió hektoliterre nő, Argentínáé pedig 25 százalékkal, 11,8 millió hektoliterre emelkedik. Kínával kapcsolatban az OIV azt feltételezi, hogy a kínai termelés a tavalyi 11,4 millió hektoliter körül alakul majd.
A termelés visszaesése következtében csökkenhet a túlkínálat is. Ezzel szemben az OIV a közép- és hosszú távú trendek alapján úgy becsüli, hogy a kereslet az idén 240,5 millió és 245,8 millió hektoliter között alakul, ami azt jelenti, hogy elmarad a csökkenő termeléstől.
bor | bortermelés | termelés | csökkenés | termelő | időjárás | globális | európai bizottság | olaszország | franciaország | spanyolország | termőterület | oiv | fogyasztó | túlkínálat